NADLEŽNOST SUDA

Trgovački sud u Bjelovaru nadležan je za područje Bjelovarsko-bilogorske, Koprivničko-križevačke i Virovitičko-podravske županije (članak 6.  **Zakona o područjima i sjedištima sudova, "**Narodne novine", broj 67/18. i 21/22.).

Iznimno, za rješavanje sporova koji se odnose na brodove i plovidbu na moru i unutarnjim vodama i sporove na koje se primjenjuje plovidbeno pravo; zrakoplove i na sporove na koje se primjenjuje zračno plovidbeno pravo; zaštitu i uporabu industrijskog vlasništva, autorskog prava i srodnih prava i drugih prava intelektualnog vlasništva, na zaštitu i uporabu izuma i tehničkih unapređenja te tvrtke, za isto područje propisana je nadležnost Trgovačkog suda u Zagrebu (članak 7. Zakona o područjima i sjedištima sudova).

Temeljem članka 21. **Zakona o sudovima** ("Narodne novine", broj 28/13., 33/15., 82/15., 82/16., 67/18., 126/19., 130/20., 21/22. i 60/22.) trgovački sudovi:

1. postupaju u registarskim stvarima i vode sudske registre

2. odlučuju o upisima u upisnik brodova i jahti u onim stvarima koje su Pomorskim zakonikom stavljene u nadležnost trgovačkog suda, ograničenju odgovornosti brodara, prigovorima protiv konačne diobene osnove za likvidaciju zajedničke havarije, ako zakonom za pojedinu vrstu predmeta nije drukčije određeno

3. odlučuju o prijedlozima u svezi s osnivanjem, radom i prestankom trgovačkog društva

4. odlučuju u izvanparničnim stvarima propisanim Zakonom o trgovačkim društvima

5. provode postupak priznanja inozemnih sudskih odluka, kao i arbitražnih odluka u trgovačkim sporovima

6. provode osiguranje dokaza za postupke za koje su inače nadležni

7. određuju mjere osiguranja u postupcima i povodom postupaka u kojima su inače nadležni

8. odlučuju o prijedlozima za otvaranje stečajnog postupka i provode stečajne postupke

9. obavljaju poslove međunarodne pravne pomoći u izvođenju dokaza u trgovačkim stvarima

10. obavljaju i druge poslove određene zakonom.

U parničnom postupku trgovački sudovi u prvom stupnju sude:

1.u sporovima između pravnih osoba, u sporovima između pravnih osoba i fizičkih osoba koje obavljaju registriranu djelatnost ako se radi o sporu u vezi s njihovom djelatnošću, kao i između fizičkih osoba koje obavljaju registriranu djelatnost ako se radi o sporu u vezi s njihovom djelatnošću, ako nije riječ o sporovima u kojima prema ovom Zakonu uvijek sude općinski sudovi (članak 34. stavak 1.), odnosno ako nije riječ o sporovima za koje je zakonom utvrđena nadležnost nekog drugog suda

2. sporove u povodu osnivanja, rada i prestanka trgovačkoga društva kao i o raspolaganju članstvom i članskim pravima u trgovačkom društvu

3. sporove između članova trgovačkoga društva međusobno te između članova društva i društva koji se tiču upravljanja društvom i vođenja poslova društva kao i prava i obveza članova društva koji proizlaze iz njihova položaja u društvu, sporove između predsjednika i članova uprave ili nadzornog odbora društva i društva ili njegovih članova koji nastanu u svezi s njihovim radom u društvu ili za društvo

4. sporove o odgovornosti člana trgovačkog društva, člana uprave ili nadzornog odbora trgovačkog društva za obveze trgovačkog društva

5. sporove u kojima je stranka osoba nad kojom je pred trgovačkim sudom otvoren stečajni postupak bez obzira na svojstvo druge stranke te sve sporove u povodu stečajnog i predstečajnog postupka, osim ako nije riječ o sporovima u kojima prema ovom Zakonu uvijek sudi općinski sud, odnosno ako nije riječ o sporovima za koje je zakonom utvrđena nadležnost nekog drugog suda. Sporovi koji su pokrenuti prije nastupanja pravnih posljedica otvaranja stečajnog postupka dovršit će se pred sudom koji vodi stečajni postupak

6. u sporovima koji se odnose na brodove i plovidbu na moru i unutarnjim vodama te u sporovima na koje se primjenjuje plovidbeno pravo (plovidbeni sporovi)

7. u sporovima koji se odnose na zrakoplove i na sporove na koje se primjenjuje zračno plovidbeno pravo

8. u sporovima koji se odnose na zaštitu i uporabu industrijskog vlasništva, autorskog prava i srodnih prava i drugih prava intelektualnog vlasništva, na zaštitu i uporabu izuma i tehničkih unaprjeđenja te tvrtke, ako posebnim zakonom nije drugačije određeno

9. u sporovima u povodu djela nelojalne tržišne utakmice, monopolističkih sporazuma i narušavanja ravnopravnosti na jedinstvenom tržištu Republike Hrvatske

10. u sporovima između osoba iz točke 1. ovog članka u kojima kao suparničari iz članka 196. stavka 1. točke 1. ovog Zakona sudjeluju i druge fizičke ili pravne osobe (članak 34.b. **Zakona o parničnom postupku, "**Narodne novine", broj 53/91., 91/92., 112/99., 81/01., 117/03., 88/05., 2/07., 84/08., 96/08., 123/08., 57/11., 148/11., 25/13., 89/14., 70/19., 80/22. i 114/22.).